SPRIME ศึกษาลงทุนอาคารสำนักงาน “เมโทรโพลิส-ซันทาวเวอร์ส” ส่วนพื้นที่ค้าปลีก
SPRIME ศึกษาลงทุนอาคารสำนักงาน “เมโทรโพลิส-ซันทาวเวอร์ส” ส่วนพื้นที่ค้าปลีก
SPRIME ศึกษาลงทุนอาคารสำนักงาน “เมโทรโพลิส-ซันทาวเวอร์ส” ส่วนพื้นที่ค้าปลีก
13 ม.ค. 2563

บริษัท เอส รีท แมนเนจเม้นท์ จำกัด ในฐานะผู้จัดการกองทรัสต์ของทรัสต์เพื่อการลงทุนในสิทธิการเช่าอสังหาริมทรัพย์ เอส ไพรม์ โกรท จำกัด (มหาชน) หรือ SPRIME แจ้งว่า กองทรัสต์อยู่ระหว่างศึกษาความเป็นไปได้ในการเข้าลงทุนทรัพย์สินเพิ่มเติมในโครงการอาคารสำนักงานเมโทรโพลิส และโครงการอาคารซันทาวเวอร์ส ส่วนพื้นที่ค้าปลีก โดยมี บริษัทหลักทรัพย์ ไทยพาณิชย์ จำกัด ในฐานะทรัสตีของกองทรัสต์ เป็นผู้ซื้อ/ผู้เช่า และมี บริษัท สิงห์ เอสเตท จำกัด (มหาชน) หรือ S เป็นผู้ให้เช่า/ผู้ขาย ในส่วนอาคารสำนักงานเมโทรโพลิส ขณะที่บริษัท แม็กซ์ ฟิวเจอร์ จำกัด บริษัทในเครือ S เป็นผู้ให้เช่า/ผู้ขาย สำหรับโครงการอาคารซันทาวเวอร์ส ส่วนพื้นที่ค้าปลีก
โดยบริษัทจะศึกษาการเข้าทำธุรกรรมการเช่าช่วงที่ดิน และเช่าสิ่งปลูกสร้างของอาคารสำนักงานเมโทรโพลิส ระยะเวลาประมาณ 25 ปี รวมถึงการโอนกรรมสิทธิในสังหาริมทรัพย์ให้แก่กองทรัสต์ ซึ่งใช้ในการดำเนินการของอาคารสำนักงานเมโทรโพลิส ขณะเดียวกันก็จะศึกษาเข้าทำธุรกรรมการเช่าพื้นที่ค้าปลีก พื้นที่ส่วนกลางส่วนที่เหลือ ซึ่งรวมถึงพื้นที่โปรโมชั่น และพื้นที่ห้องเก็บของ ของอาคารซันทาวเวอร์ส ระยะเวลาประมาณ 28 ปี 6 เดือน รวมถึงการโอนกรรมสิทธิในสังหาริมทรัพย์ให้แก่กองทรัสต์ ซึ่งใช้ในการเช่าพื้นที่ค้าปลีกและอื่น ๆ ของอาคารซันทาวเวอร์ส
ทั้งนี้ บริษัทคาดว่าจะสามารถเข้าลงทุนในทั้งสองอาคารดังกล่าว ภายหลังจากที่คณะกรรมการบริษัท มีมติเห็นชอบให้เสนอต่อที่ประชุมผู้ถือหน่วยทรัสต์ เพื่อพิจารณาอนุมัติการลงทุนในทรัพย์สิน, กองทรัสต์ได้รับอนุมัติจากที่ประชุมผู้ถือหน่วยทรัสต์ของกองทรัสต์ และได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในการออกและเสนอขายหน่วยทรัสต์และเรื่องอื่น ๆ ที่เกี่ยวข้องกับการลงทุนในอาคารทั้งสองแห่ง ตลอดจนความสำเร็จในการออกและเสนอขายหน่วยทรัสต์เพิ่มเติม และกองทรัสต์ได้ปฏิบัติตามเงื่อนไขบังคับก่อนที่กำหนดไว้ในสัญญาที่เกี่ยวข้องกับการได้มาซึ่งทรัพย์สินของกองทรัสต์